बिसायख’थि समाव सोर बेसेबां खरसा खालामो, बेनि जेबो सिमा गोयैबादि नुनो मोनसै। बिसायख’थि माने रांनि गोहोजों भटारफोरखौ गोसो बोनाय ! खायसे सुबुंफोराबो बिसायख’थि फोसावनाय खरसानि मुङाव रां-मथर-गारि खार होनायाव सम-सम सोमोनां होनाया बारा गिदिर बाथ्रा नङा। बिसायख’थि फोसावदिंनायनि थाखाय सासे बिजाथिया खरसा खालामनो हानाय रांनि सिमाखौ बिसायख’थि आयगा खानानै होयो। बि खानानै होनाय नेमखान्थिनि सिङाव खरसा खालामदोंना खालामाखै बिनि सायाव बिसायख’थि आयगा नोजोर लाखियो। जुदि सोरबा बिजाथिआ बिसायख’थि आयगा खानानै होनाय नेमखान्थिनि बारा रां खरसा खालामोब्ला, अब्ला बे आयदानि सायाव अजद होनायनि राहा दं। नाथाय रां खरसा खालामनायनि बेलायावल’ जायो, बे नङा। जायखि जाया रोखोमनि बिसायख’थि नेमखान्थिखौ सिफायनायनि आयदानि सायाव रायजोफोरा अजद होनो हानाय सुबिदाखौ खालामदों बिसायख’थि आयगा। मोनसे मोजां गोगगो बिसायख’थिनि थाखाय बिसायख’थि आयगा गासैबो रोखोमनि राहा आखायाव लायोब्लाबो, रायजोफोरा लुबैनाय बादि जाफुंनाय बादि नुनो मोना । बिसायख’थिनि गोबां खोलोबाव गोबां रोखोमनि रांनि लालाय-होलाय जानायखौ गासैबो मिथिगौ। बिसायख’थियाव ओंखारनो थाखाय मोननांगौ टिकेटनि थाखायबो रां खरसा खालामनांगौ जायो होननानै सम-सम अजद खोनानो मोनो । बिसायख’थि रादाय बिलाइ साफायनाय, बिसायख’थिनि मेल-मिथिं खुंनाय, खौरां बिजोंफोराव दोलोयारि फोसावनाय, बेनार-पष्टार साफायनाय, हानजा सुरनाय, जोबथा हरनि गेलेनायाव रां, जौ, जानाय-लोंनाय जगायनाय बायदिखौ लानानै बिजाथिफोरा लाख-लाख रां खरसा खालामो । बिसायख’थिनि खरसानि बेलायाव बेफोरखौबो दाजाब-दानख’ खालाम नांगौ। भटारफोरखौ गोसो बोनो हानाय बिदि रां खरसाया बिसायख’थिनि नेमखान्थिनिफ्राय गोजानाव थायो, बे बेलायाव जेबो थि बिथोन गोयैआ थार। मानोना बेफोर सिखोमानाय आरो सुबुंनि आन्दोयाव लाखिनानै गावसोरनि मददगिरिफोरनि जोहैसो खालामनाय जायो। बिसायख’थिनि खरसा आरो गोबां अजदफोरा सिखाङो भट लानाया जोबनायनि उनाव। बिनि अनगायैबो बे अजदा बांसिन सिखाङो देरहानाय बिजाथिनि उल्था। बि अजद होनाया रायजोफोरनि गेजेराव लासैनो खमाय बोयो। मोनसे बाथ्राखौ खोनानो मोनफ्रामोदि देरहानाय बिजाथिया भट बायनायनि थाखाय गोबां रां खरसा खालामदों । अब्ला देरहानाया गोबां भट बायनायनि सायाव सोनारमारो नामा ? खरसा जानाय रांखौ नायोब्ला मोननाय जाफुंसारनायनि दाजाब-दानख’या गोरलै बाथ्रा नङा। नाथाय गोबाव समनिफ्राय सोलिबोनाय बे बाथ्रायादि जेबो बिथा गैया बेखौ बुंनो हाया। गुबुन फारसे बेबो थिगदि सासे बिजाथिनि थाखाय खायसे सुबुंफोरा रां खरसा खालामो। नाथाय बेबो माबा मोनफिननायनि आसायावसो। बेखौ रावबो बुंनो हायादि बिसायख’थियाव बिजाथिआ रां लाथ’नाया माबा होफिननो नाङा होननानै । नाथाय बे रां लाथ’नाया बिसायख’थिनि आखु बादिसो। लोगोसे बेयो सोनारो दोलो थामहिनबा बिजाथिनि गुर्थ’ आरो मिथि जानायनि सुबुंनि सायाव। बिदिखौ बर’ सुबुंफोरनि गेजेराव बारा सोलिनाय नुनो मोना। बर’फोरा दोलो एबा बिजाथिखौ नायनानै भट होबोयाखै । बिसोर हारिनि थामोन्थानि थाखाय हारियारि हिसाबैसो भट होबोदों। नाथाय दा बिदि नंला। बर’ हारिनि गेजेरावबो राजखान्थि दोलो जोनोम होनानै गावनो राजखान्थि गेलेनो हानाय जाबाय। बे खेबाव बिसायख’थियाव रावबो मोनसेबो राजखान्थि दोलोआ रायजोफोरनिफ्राय बारा अननाय आरो मोजां मोननाय नुनो मोनाखै। दासान्दै बिसायख’थियाव गोबां अनजिमानि रां बाहायनायाव सरासनस्रा रायजोफोरजों लोगोसे बिसायख’थि आयगखौबो साननो गोनां खालामदों। आखायाव थोजासे रां गैयाब्ला मोजां आरो रायजोनि सिबियारि जाब्लाबो बिसायख’थि गेलेनो हानाय साहस गैया जादों। जेब्लासिम हादराव बिसायख’थि समाव रांनि गोहोया बन्द जाया, अब्लासिम जाख्ल’नाया बन्द जाया आरो बिसायख’थियाबो उदां नङा होननानै साननो हायो। बिसायख’थिआ दा रां बाहायनायनि फालांगि बादि जादों। बिनिखायनो हादरनि साफ्रोमबो सुबुङा बाराद्राय रां बाहायनाय बिसायख’थिखौ फोजोबस्रांनो नाजायोब्ला बे हादरनि थाखायनो मोजां जागोन होननानै साननो हायो।